## Pravilnik o uvjetima koje moraju ispunjavati ovlaštene pravne osobe za obavljanje stručnih poslova u području planiranja zaštite i spašavanja

### NN 24/2008 (25.2.2008.), Pravilnik o uvjetima koje moraju ispunjavati ovlaštene pravne osobe za obavljanje stručnih poslova u području planiranja zaštite i spašavanja

# DRŽAVNA UPRAVA ZA ZAŠTITU I SPAŠAVANJE

**781**

Na temelju članka 29.b. stavka 7. Zakona o zaštiti i spašavanju (»Narodne
novine« broj 174/04 i 79/07) ravnatelj Državne uprave za zaštitu i spašavanje
donosi

## PRAVILNIK

### O UVJETIMA KOJE MORAJU ISPUNJAVATI OVLAŠTENE PRAVNE OSOBE ZA OBAVLJANJE STRUČNIH POSLOVA U PODRUČJU PLANIRANJA ZAŠTITE I SPAŠAVANJA

Članak 1.

Ovim Pravilnikom propisuju se uvjeti koje moraju ispunjavati ovlaštene pravne
osobe za obavljanje stručnih poslova u području planiranja zaštite i spašavanja,
sadržaj zahtjeva za izdavanje suglasnosti, način izdavanja, uvjeti i način
oduzimanja suglasnosti te sadržaj i način vođenja očevidnika o izdanim
suglasnostima u području planiranja zaštite i spašavanja.

Članak 2.

Stručni poslovi planiranja u području zaštite i spašavanja, sukladno zakonu, su
poslovi izrade sljedećih dokumenata:
– procjene ugroženosti jedinica lokalne i područne (regionalne) samouprave,
– plana zaštite i spašavanja jedinice lokalne i područne (regionalne)
samouprave,
– vanjskog plana jedinice područne (regionalne) samouprave za sprječavanje
velikih nesreća koje uključuju opasne tvari,
– raščlambi o praćenju stanja i izvješća o stanju sustava zaštite i spašavanja
jedinica lokalne i područne (regionalne) samouprave,
– posebnih elaborata proračuna i projekcija u sustavu zaštite i spašavanja.

Članak 3.

Stručne poslove u području planiranja zaštite i spašavanja može obavljati pravna
osobe (u daljnjem tekstu: ovlaštenik) na temelju suglasnosti za obavljanje
stručnih poslova planiranja zaštite i spašavanja koju izdaje ravnatelj Državne
uprave za zaštitu i spašavanje.

Članak 4.

Za obavljanje stručnih poslova planiranja zaštite i spašavanja ovlaštenik mora
biti registriran pri Trgovačkom sudu za obavljanje stručnih poslova u području
planiranja zaštite i spašavanja te zapošljavati najmanje dvije osobe koje su
stručni specijalisti - visoke stručne spreme, društvenih, prirodnih ili
tehničkih znanosti s najmanje pet godina radnog iskustva na poslovima zaštite i
spašavanja.

Članak 5.

Ovlaštenik koji ispunjava uvjete iz članka 4. ovog Pravilnika podnosi zahtjev za
izdavanje suglasnosti za obavljanje stručnih poslova u području planiranja
zaštite i spašavanja Državnoj upravi za zaštitu i spašavanje (u daljnjem tekstu:
Državna uprava) na propisanom obrascu koji se nalazi u prilogu ovog Pravilnika
(prilog broj 1) i čini njegov sastavni dio.
Zahtjev iz stavka 1. ovog članka sadrži:
– naziv pravne osobe, adresu i matični broj,
– popis zaposlenih stručnih osoba iz područja zaštite i spašavanja koje imaju
najmanje 7. stupanj naobrazbe,
– datum podnošenja, potpis podnositelja zahtjeva i pečat.
Uz zahtjev se prilaže:
– izvadak iz registra (rješenje) Trgovačkog suda,
– podatke o djelatnicima koji će obavljati stručne poslove zaštite i spašavanja
s dokazom o njihovoj stručnoj spremi i iskustvu na poslovima zaštite i
spašavanja.
– dokaz o plaćenim upravnim pristojbama u visini koja je propisana važećim
pravnim propisima.

Članak 6.

Radi ocjenjivanja ispunjavanja uvjeta podnositelja zahtjeva iz članka 5. ovog
Pravilnika, ravnatelj osniva Povjerenstvo o provođenju postupka za ocjenjivanje
uvjeta za izdavanje i oduzimanje suglasnosti pravnim osobama za obavljanje
stručnih poslova u području planiranja zaštite i spašavanja (u daljnjem tekstu:
Povjerenstvo).
Povjerenstvo ima tri člana: predsjednika i dva člana koji su službenici Državne
uprave i imaju najmanje pet godina radnog iskustva na poslovima zaštite i
spašavanja.
Povjerenstvo provodi postupak ocjenjivanja stručnih osoba ovlaštenika u
poznavanju važećih propisa iz područja zaštite i spašavanja, djelokruga i
nadležnosti središnjih i drugih tijela državne uprave, jedinica lokalne i
područne (regionalne) samouprave, udruga građana, ustanova te drugih pravnih
osoba u području zaštite i spašavanja, te međunarodnih propisa, konvencija,
sporazuma i preporuka u području zaštite i spašavanja, osobito:
– obilježja prirodnih i tehničko-tehnoloških katastrofa i velikih nesreća;
– ugroženosti područja Republike Hrvatske od katastrofa i velikih nesreća;
– posljedica katastrofe i velike nesreće po stanovništvo, materijalna i kulturna
dobra;
– ugroženosti i zaštite kritične infrastrukture;
– operativne i druge snage za zaštitu i spašavanje;
– procjena ugroženosti i izrada i donošenje planova zaštite i spašavanja općina,
gradova i županija;
– državnih planova kao sastavnih dijelova Planova zaštite i spašavanja Republike
Hrvatske;
– međunarodnih propisa u području zaštite i spašavanja s naglaskom na propise u
području zaštite okoliša; primjena i prilagodba zakonodavstva RH (SEVESO II
Direktiva, unutarnji i vanjski planovi, mjere i aktivnosti za sprječavanje
velikih nesreća koje uključuju opasne tvari).
O provedenom postupku Povjerenstvo vodi zapisnik na propisanom obrascu koji je u
prilogu ovog Pravilnika (prilog broj 2) i čini njegov sastavni dio. Na temelju
činjenica utvrđenih u provedenom postupku, priložene dokumentacije i rezultata
provjere, Povjerenstvo, u najkraćem roku od dana podnošenja zahtjeva, dostavlja
ravnatelju Zapisnik koji sadržava ocjenu da li pravna osoba zadovoljava ili ne
zadovoljava uvjete za obavljanje stručnih poslova u području planiranja zaštite
i spašavanja.

Članak 7.

Na temelju ocjene Povjerenstva iz članka 6. stavka 3. ovog Pravilnika, u roku od
30 dana od dana podnošenja zahtjeva s priloženom potpunom dokumentacijom,
ravnatelj donosi rješenje o izdavanju suglasnosti za obavljanje stručnih poslova
planiranja zaštite i spašavanja, odnosno rješenje kojim se odbija zahtjev za
izdavanje suglasnosti zbog neispunjavanja uvjeta propisanih ovim Pravilnikom.
Protiv rješenja iz stavka 1. ovog članka ne može se izjaviti žalba ali se može
pokrenuti upravni spor.
Na sva pitanja koja nisu uređena ovim Pravilnikom na postupak donošenja rješenja
iz stavka 1. ovog članka, primjenjuju se odredbe Zakona o općem upravnom
postupku.

Članak 8.

Suglasnost za obavljanje stručnih poslova u području planiranja zaštite i
spašavanja daje se na rok od 3 (tri) godine.
Postupak za izdavanje suglasnosti ponavlja se šest mjeseci prije isteka roka iz
stavka 1. ovog članka na zahtjev ovlaštenika.

Članak 9.

Ovlašteniku će se oduzeti ovlaštenje za obavljanje stručnih poslova planiranja
zaštite i spašavanja i prije isteka roka iz članka 8. ovog Pravilnika:
– ako se inspekcijskim nadzorom utvrdi da je ovlaštenik prestao udovoljavati
propisanim uvjetima iz ovog Pravilnika, odnosno ako u roku određenom rješenjem o
inspekcijskom nadzoru ne otkloni utvrđene nedostatke,
– inspekcijskim nadzorom rada ovlaštenika ili planova zaštite i spašavanja
utvrdi da kvaliteta dokumenata zaštite i spašavanja nije zadovoljavajuća,
odnosno više od dva puta u roku određenom u rješenju o inspekcijskom nadzoru
ovlaštenik ne otkloni utvrđene nedostatke,
– da je ovlaštenik postupio protivno odredbama Zakona o tajnosti podataka.

Članak 10.

Državna uprava vodi očevidnik pravnih osoba kojima je izdano rješenje kojim se
daje suglasnost za obavljanje stručnih poslova u području planiranja zaštite i
spašavanja.
Očevidnik se vodi na obrascu koji je u prilogu ovog Pravilnika (prilog broj 3) i
njegov je sastavni dio, a može se voditi i u elektronskom obliku, a sadrži:
– naziv pravne osobe, sjedište i adresu,
– matični broj,
– upisni broj Državne uprave,
– broj i nadnevak rješenja o izdavanju suglasnosti
– ime, prezime, datum rođenja i adresu stanovanja odgovorne osobe u pravnoj
osobi,
– popis zaposlenika s podacima o njihovoj stručnoj osposobljenosti,
– broj i nadnevak rješenja o oduzimanju suglasnosti.
Popis pravnih osoba kojima je izdana ili oduzeta suglasnost za obavljanje
stručnih poslova u području planiranja zaštite i spašavanja objavljuje se u
»Narodnim novinama«.

Članak 11.

Ovlaštenici upisani u očevidnik dužni su Državnoj upravi najkasnije u roku od 30
dana od dana nastanka promjene, prijaviti sve promjene nastale u pogledu uvjeta
iz članka 4. i podataka iz članka 5. ovog Pravilnika te o tome priložiti dokaze.

Članak 12.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/07-04/30
Urbroj: 543-01-09-01-08-5
Zagreb, 13. veljače 2008.

Ravnatelj
**Đuro Poldrugač**, v. r.

PRILOG 1

![](dodatni/377051.GIF)

PRILOG 2

![](dodatni/377052.GIF)

PRILOG 3

![](dodatni/377053.gif)

Pravilnik, NN 24/2008-781
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)